DA Den Europæiske Unions Tidende C 406/22

Appel iværksat den 24. september 2015 af Akzo Nobel NV, Akzo Nobel Chemicals GmbH og Akzo Nobel Chemicals BV til prøvelse af dom afsagt af Retten (Fjerde Afdeling) den 15. juli 2015 i sag T-47/10, Akzo Nobel NV, Akzo Nobel Chemicals GmbH, Akzo Nobel Chemicals BV og Akcros Chemicals Ltd mod Europa-Kommissionen

(Sag C-516/15 P)

(2015/C 406/23)

Processprog: engelsk

Parter

Appellanter: Akzo Nobel NV, Akzo Nobel Chemicals GmbH og Akzo Nobel Chemicals BV (ved advocaten C. Swaak og R. Wesseling)

De andre parter i appelsagen: Europa-Kommissionen og Akcros Chemicals Ltd

Appellanterne har nedlagt følgende påstande

— Ophævelse af dom afsagt af Retten den 15. juli 2015 i sag T-47/10 for så vidt som det deri fastslås, at Akzo Nobel N.V. stadig kan pålægges ansvaret for de bøder, der oprindeligt blev pålagt Akzo Nobel Chemicals GmbH og Akzo Nobel Chemicals B.V. for deres deltagelse i overtrædelserne, efter Rettens annullation af disse bøder.

— Annullation af 2009-beslutningen for så vidt som den fastslår Akzo Nobel Chemicals GmbH’s og Akzo Nobel Chemicals B.V.’s deltagelse i overtrædelserne, og navnlig af artikel 1, stk. 1, litra b), og artikel 1, stk. 2, litra b).

— Annullation af 2009-beslutningen for så vidt som den pålægger Akzo Nobel N.V. et ansvar og/eller en bøde som følge Akzo Nobel Chemicals GmbH’s og AkzoNobel Chemicals B.V’s ulovlige adfærd, og navnlig af artikel 1, stk. 1, litra a), for perioden fra den 24. februar 1987 til den 28. juni 1993, og af artikel 1, stk. 2, litra a), for perioden fra den 11. september 1991 til den 28. juni 1993, og/eller af artikel 2, stk. 6 og 23.

— Subsidiært ophævelse af dom afsagt af Retten den 15. juli 2015 i sag T-47/10 og hjemvisning af sagen til Retten med henblik på, at denne træffer enhver nødvendig afgørelse vedrørende sagens realitet.

— Kommissionen tilpligtes at betale sagens omkostninger i appelsagen.

Anbringender og væsentligste argumenter

Til støtte for appellen har appellanterne gjort gældende, at Retten har begået en retlig fejl ved anvendelsen af reglerne om moderselskabers ansvar ved at konkludere, at Akzo Nobel N.V. stadig kan pålægges ansvaret for de bøder, der oprindeligt blev pålagt datterselskaberne, men annulleret af Retten.

I en situation som den foreliggende sag, i hvilken et moderselskabs ansvar er rent afledt af dets datterselskabers ansvar, kan dette moderselskabs ansvar ikke overstige det ansvar, som i sidste ende påhviler dets datterselskaber. Som følge heraf burde annullationen af de bøder, der blev pålagt Akzo Nobel Chemicals GmbH og Akzo Nobel Chemicals B.V., have ført til annullationen af den bøde, der blev pålagt Akzo Nobel N.V.

Dette er så meget desto mere relevant i den foreliggende sag, hvor annullationen af de bøder, der blev pålagt Akzo Nobel Chemicals GmbH og Akzo Nobel Chemicals B.V., også burde have ført til annullation af beslutningen i dens helhed i forhold til disse to juridiske enheder.

Efter Domstolens dom i sagen ArcelorMittal stod Kommissionen i 2011 over for det faktum, at dens beføjelse til at pålægge Elementis og Ciba/BASF en bøde var forældet. Kommissionen besluttede da at ophæve sin 2009-beslutning i dens helhed, for så vidt som den var rettet til nogen juridisk enhed under disse to virksomhedskoncerner.

Såfremt Kommissionen havde benyttet den samme fremgangsmåde over for Akzo Nobel Chemicals GmbH og Akzo Nobel Chemicals B.V., som befandt sig i den samme position, ville den fra starten af have ophævet sin beslutning om, at disse enheder deltog i overtrædelserne. Såfremt disse samme situationer var blevet behandlet ens, ville spørgsmålet om pålæggelse af ansvar aldrig være opstået, eftersom der på forhånd ikke var noget behov eller nogen lovhjemmel for at pålægge Akzo Nobel N.V. noget ansvar for en bøde.